Sheila Senkubuge se immigrasiestatus: DA het gewéétSheila Senkubuge, burgemeesterkomiteelid oor paaie en vervoer. (Foto: Christel Cornelissen) Sheila Senkubuge se verdagte immigrasiestatus was die rede waarom haar aansoek om as DA-kandidaat in 2016 in Tshwane te staan reeds tydens die eersteronde-onderhoude afgekeur is. Dié inligting is na bewering kort ná Senkubuge voor ŉ keuringspaneel verskyn het skriftelik onder die aandag van ŉ DA-lid van die Gautengse wetgewer, Fred Nel, gebring. Nel was in 2016 die voorsitter van die Gauteng-Noord-streek van die party. Senkubuge se naam het nogtans op onverklaarbare wyse op die kandidatelys verskyn en sy is ná die verkiesing as lid van die burgemeesterskomitee in Tshwane aangewys. ŉ Gewese lid van die DA, Andrew van Vuuren, sê nou in ŉ beëdigde verklaring dat hy die voorsitter was van die paneel wat in 2016 met Senkubuge ŉ onderhoud gevoer het en dat hy haar onthou, juis omdat sy nié ŉ landsburger was nie. Van Vuuren sê die paneel het Senkubuge se immigrasiestatus met haar bespreek en haar antwoord was dat sy beslis ŉ Suid-Afrikaanse burger sou wees vóór die kandidatelys by die OVK ingedien word. Volgens haar was haar aansoek om burgerskap hangende by die departement van binnelandse sake. “Daar is by my geen twyfel dat me. Senkubuge verstaan het dat sy nie vir ŉ openbare amp in aanmerking kan kom as sy steeds nie ŉ burger is wanneer die lyste by die OVK ingedien word nie,” sê Van Vuuren in sy verklaring. Senkubuge het verlede naweek as lid van Tshwane se burgemeesterskomitee en raadslid bedank ná Maroela Media berig het dat sy in besit van ŉ verblyfpermit was toe sy destyds ŉ raadslid geword het. Volgens die Grondwet mag slegs ŉ Suid-Afrikaanse burger in ŉ verkiesing stem en as politieke kandidaat staan. Ná die storie landwyd opslae gemaak het, het die OVK, die DA en die departement van binnelandse sake ontken dat Senkubuge nie in 2016 ŉ burger was nie. ŉ Afskrif van ŉ handgeskrewe geboorteregistrasiedokument wat wys dat sy in Lady Frere in die voormalige Transkei gebore is, is toe op sosiale media versprei. Die datum van die stempel op die dokument dui aan dat Senkubuge se geboorte geregistreer is toe sy reeds nege jaar oud was. Lex Middelberg, ŉ voormalige DA-raadslid in die Tshwane-metroraad, het Donderdag ŉ klag by die Brooklyn-polisiestasie aanhangig gemaak ná die Garsfontein-polisiestasie verlede week nie sy klag wou aanvaar nie. Die beamptes dáár was van mening dat mense wat nie landsburgers is nie, wél mag stem. Van Vuuren se verklaring is as stawende getuienis bygevoeg asook bewyse van Senkubuge se twee ID-nommers en ŉ dokument van binnelandse sake wat wys dat sy in 2011 as ŉ Ugandees om permanente verblyf aansoek gedoen het en in 2018 ŉ genaturaliseerde Suid-Afrikaanse burger geword het. Stevens Mokgalapa. (Foto: DA) Middelberg sê daar is geen verwysing op die dokument na Senkubuge se geboorte of jare lange verblyf in die Transkei nie. Senkubuge was die afgelope twee weke pal in die nuus nadat ŉ klankgreep van haar beweerde gekafoefel met Tshwane se burgemeester, Stevens Mokgalapa, wyd op sosiale media versprei is. Die opname is glo in haar kantoor by die metro gemaak. Mokgalapa is Donderdag tydens ŉ spesiale raadsvergadering deur middel van ŉ mosie van wantroue uit die kussings gelig, maar is laat Vrydag weer in die pos herstel ná die DA ŉ tydelike bevel teen die vorige besluit verkry het. Die beleërde Tshwane-metroraad is ook Vrydag onder administrasie geplaas.